白居易
自蜀江至洞庭湖口有感而作
江从西南来，浩浩无旦夕。长波逐若泻，连山凿如劈。
千年不壅溃，万姓无垫溺。不尔民为鱼，大哉禹之绩。
导岷既艰远，距海无咫尺。胡为不讫功，馀水斯委积。
洞庭与青草，大小两相敌。混合万丈深，淼茫千里白。
每岁秋夏时，浩大吞七泽。水族窟穴多，农人土地窄。
我今尚嗟叹，禹岂不爱惜。邈未究其由，想古观遗迹。
疑此苗人顽，恃险不终役。帝亦无奈何，留患与今昔。
水流天地内，如身有血脉。滞则为疽疣，治之在针石。
安得禹复生，为唐水官伯。手提倚天剑，重来亲指画。
疏河似翦纸，决壅同裂帛。渗作膏腴田，蹋平鱼鳖宅。
龙宫变闾里，水府生禾麦。坐添百万户，书我司徒籍。